Limpopo-boere beboet oor loneArgieffoto Foto: led.co.za Joe Mokou, woordvoerder van die provinsiale departement van landbou, sê arbeidsinspekteurs het oor ‘n tydperk van drie dae plase in die provinsie besoek en op growwe skendings van basiese diensvoorwaardes afgekom. Hy sê boere wat hulle hieraan skuldig gemaak het is op die plek beboet ten einde salarisse wat aan werkers verskuldig is te verhaal. Mokou sê van die boetes was soveel as R1 miljoen weens die aantal werkers wat betrokke is. Hy sê van die werkers is glo tot soveel as R1427 onderbetaal en dat baie van die werkgewers nie tot die Werkloosheidsversekeringsfonds bydra nie, al trek hulle dit van die werkers se salarisse af. Mokou sê die plaasbesoeke het ten doel gehad om vas te stel om werkgewers in die landbousektor voldoen aan die minimum maandelikse loon van R2 227, soos deur die departement vasgestel is. Hy sê boere wat tans nie aan WVF-vereistes voldoen nie is beveel om dit wel te doen. Hy sê van die werkers werk al vir jare op van die plase maar is nog nooit geregistreer nie. Volgens Mokou het die inspekteurs ook gevind dat talle werkers sonder die nodige beskermende kleding werk en dat van hulle se verblyf nie vir menslike gebruik geskik is nie. “Ons soek na luukse akkommodasie nie, maar wat ons gevind het is onaanvaarbaar en is nie eers vir honde geskik nie.” Boere in Limpopo het duisende werkers in hul diens en stel ook seisoenale werkers tydens die oesseisoen aan. – Sapa